stanford-oval/wikipedia huggingface dataset:
מבצע עופרת יצוקה
הדיון הציבורי בישראל בהתנהלות המבצע > במערכת הצבאית

בספטמבר 2009 אישר הרמטכ"ל אשכנזי הענקת ציונים לשבח (שני צל"שי אלוף, שלושה צל"שי מפקד אוגדה ושני צל"שי מפקד חטיבה) לשבעה חיילים וקצינים שהשתתפו בלחימה. על הענקת הצל"שים המליצה ועדה בראשות תת-אלוף קובי ברק. הענקת צל"ש אלוף נוסף אושרה בדצמבר 2009. במהלך המבצע נהרגו 10 חיילים ו-3 אזרחים, לעומת כ-1,000 פלסטינים, ובציבור נוצר הרושם שצה"ל הפיק את מרבית הלקחים ממלחמת לבנון השנייה – הן בנושא הפעילות ההתקפית והן בנושא התגוננות העורף. הדבר נזקף בעיני הציבור בישראל בעיקר לזכותם של הרמטכ"ל גבי אשכנזי, אלוף פיקוד הדרום יואב גלנט והתא"לים משה (צ'יקו) תמיר ואיל איזנברג.
השלכות מאוחרות

בעקבות המבצע עלו יחסיה של ישראל עם מספר מדינות על שרטון. ונצואלה, בוליביה, מאוריטניה וקטר ניתקו את הקשרים הדיפלומטיים עם ישראל. טורקיה, שהיחסים בינה לבין ישראל התדרדרו מאז פתיחת המבצע, הודיעה כי היא פותחת בחקירה שמטרתה לבדוק האם ישראל ביצעה רצח עם, אך כעבור כשלושה חודשים, ב-30 באפריל 2009, דחה התובע הכללי של טורקיה את התביעה של ארגון טורקי פרו-איסלאמי להעמיד לדין בכירים ישראלים בשל המבצע. ראש ממשלת טורקיה רג'פ טאיפ ארדואן תקף את ישראל שוב ושוב מעל בימות שונות ואף ביטל איתה תמרונים צבאיים משותפים. עקב האווירה האנטי-ישראלית בטורקיה נופשים ישראלים רבים הדירו את רגליהם מחופשה שם.
ירדן הודיעה כי היא מתכוונת להגיש תביעה נגד בכירי הממשל הישראלי לבית הדין הפלילי הבין-לאומי בהאג. בדרום אפריקה סירבו אנשי הנמל לפרוק מטען של אוניית צים, והיא נאלצה לחזור על עקבותיה. ב-23 בפברואר 2009 פרסם ארגון אמנסטי אינטרנשיונל דו"ח שבו קבע כי גם ישראל וגם וחמאס פגעו במכוון באזרחים וקרא למדינות העולם להטיל אמברגו נשק על שני הצדדים. בוועידה שמצרים ארגנה ב-2 במרץ 2009 בשארם א-שייח' התחייבו מדינות העולם לתרום למען הפלסטינים כ-4.4 מיליארד דולר, במהלך השנתיים שלאחר הוועידה.
ב-15 בספטמבר פרסמה ועדת גולדסטון של מועצת האומות המאוחדות לזכויות אדם את מסקנותיה. הדו"ח, שרובו הגדול מתייחס למעשיה של ישראל, מאשים את ישראל, וגם את הפלסטינים, בהפרת החוק הבין-לאומי, ואולי אף בפשעים נגד האנושות. הדו"ח ממליץ להעביר את הממצאים לבית הדין הפלילי הבין-לאומי בהאג, לדיון במועצת הביטחון, ואף לפתוח בחקירה במדינות החברות במועצת האו"ם לזכויות אדם אם ישיגו ראיות להפרת זכויות אדם. מדינת ישראל שהחרימה מראש את הוועדה, הגיבה בביקורת חריפה על מסקנותיה. משרד החוץ הישראלי הודיע כי "בישראל מזועזעים ומאוכזבים מהדו"ח המשווה בין ישראל לחמאס ונותן פרס לטרור".
ב-1 באפריל 2011 פרסם גולדסטון מאמר בעיתון "וושינגטון פוסט" תחת הכותרת "שקילה מחדש של דו"ח גולדסטון על ישראל ופשעי מלחמה", שבו כתב כי אילו היה שיתוף פעולה מצד ישראל ואילו "ידע אז מה שיודע היום", מסקנות הדו"ח היו שונות, במיוחד ההאשמות על "פשעי מלחמה אפשריים" שהופנו נגד ישראל. הוא כתב עוד שמועצת זכויות האדם של האו"ם מוטה לרעת ישראל, וכי ישראל חקרה את מעשיה והסיקה מסקנות, בעוד חמאס לא עשה כן.
ב-13 בדצמבר 2009 לבקשת פעילים פלסטינים הוצא צו מעצר בבריטניה נגד יו"ר האופוזיציה בישראל, ציפי לבני על מעורבותה במבצע. ראשי ממשל בבריטניה כמו ראש הממשלה גורדון בראון ושרים נוספים הביעו התנגדות לצו. משרד החוץ של בריטניה הודיע שהוא יוביל מהלך שיצריך התערבות של התובע הכללי להוצאת צו מעצר נגד אישים החשודים בביצוע פשעי מלחמה. על פי דוח מיוחד של משרד החוץ הישראלי התברר כי התמיכה הציבורית של אזרחי הולנד כורסמה בעקבות מבצע עופרת יצוקה.
בעקבות הלקחים שנלמדו מן המבצע, נפתח תפקיד חדש בצה"ל תחת יחידת המתפ"ש והוא קצין האוכלוסייה.
ראו גם

חיל האוויר במבצע עופרת יצוקה
חיל הים במבצע עופרת יצוקה
חיל ההנדסה במבצע עופרת יצוקה
דחפורי D9 במבצע עופרת יצוקה
התקיפה הישראלית בסודאן
ועדת גולדסטון – צוות הבדיקה של האו"ם למבצע עופרת יצוקה
תוכנית ההתנתקות
הסגר על רצועת עזה
מבצע עמוד ענן
מבצע צוק איתן
לקריאה נוספת

יועז הנדל ויעקב כץ, "ישראל נגד איראן, מלחמת הצללים", כנרת זמורה-ביתן, 2011.(הספר בקטלוג ULI)
דן מרגלית ורונן ברגמן, "הבור - הסודות האפלים מאחורי משבר המנהיגות החמור בתולדות צה"ל", כנרת, זמורה-ביתן, 2011.
מיכאל הרסגור ואהוד פוקס, "רגעים היסטוריים ורגעים היסטריים: החלטות בתנאי משבר", תל אביב, כנרת- זמורה ביתן -דביר, 2010.
בן כספית, "חמקן", זמורה ביתן, 2013.
בת שבע (ממלינג)

| --- | --- |

 מידע כללי
 צייר:  הנס ממלינג 
 תאריך יצירה:  1485? 
 טכניקה וחומרים:  לוח עץ, צבע שמן 
 ממדים בס"מ
 רוחב:  84.5 ס"מ 
 גובה:  191.5 ס"מ 
 נתונים על היצירה
 זרם אמנותי:  הפלמים הפרימיטיביים 
 מספר יצירה:  644 (סטאטגלרי שטוטגרט) 
 מיקום:  סטאטגלרי שטוטגרט
 
בת שבע (או "רחצת בת שבע לאחר האמבט") הם השמות שניתנו לציור שמן על לוח עץ משנת 1480 לערך, מעשה ידי האמן ההולנדי-הפלמי הנס ממלינג. הציור נמצא כיום בשטאטגלרי בשטוטגרט. מדובר באחד התיאורים הנדירים של דמות עירומה באמנות הרנסאנס הצפוני במאה ה-15. דמויות עירומות הופיעו לרוב בהקשר של יום הדין האחרון, ולא באופן מכוון וארוטי כפי שמופיע כאן. ממלינג יצר עוד דיוקן עירום חילוני אחד, המופיע בפנל המרכזי של הטריפטיך האלגורי "הבל הבלים של הארץ והישועה האלוהית" (משנת 1485), המוצג כיום במוזיאון לאמנויות יפות בשטרסבורג בשטרסבורג.
תיאור היצירה

הציור מתאר את בת שבע, אשת אוריה החיתי ולימים אשת דוד המלך, כשהיא נעזרת במשרתתה לאחר שעלתה מן האמבט הפנימי שלה, כפי שמתואר בספר שמואל ב', פרק י"א. בת שבע עירומה, למעט גלימה שהמשרתת עומדת לעטוף בה את גופה אך טרם עשתה זאת. שתי הנשים נמצאות בחלל סגור, אך ברקע ישנו חלון פתוח המשקיף על חצר ועל שמיים. האמבט ממנו יוצאת בת שבע מוקף עמודים ומכוסה בגג קטיפה שחורה מרופדת. לצד רגלה הימנית ניצב כלב קטן ולבן. ברקע, על מרפסת גבוהה, ניתן להבחין בדמותו של המלך דוד, עומד לצד נער.
סגנון פניה, הבעתה ולבושה של המשרתת מושפעים עמוקות מדמותה של מריה הבתולה בציוריו של האמן רוג'יר ואן דר ויידן. דמותה של בת שבע הושוותה לזו שבציורו האבוד של יאן ואן אייק, "אישה רוחצת", אם כי יצירה זו נחשבת יותר אלגורית מאשר נרטיבית. בניגוד לבת שבע, האישה ביצירתו של ואן אייק מתוארת בעירום מוחלט.
הקומפוזיציה הצפופה באופן חריג, וכן העובדה שפרטים רבים בציור נקטעים, מעלים את ההשערה כי מדובר בקטע מתוך פנל גדול יותר, ככל הנראה חלק מטריפטיך דתי, אשר פורק בשלב מאוחר יותר.
סולם ג'אז

אחד הסולמות האפשריים המתאימים לאקורד Aug7 הוא סולם הטונים השלמים:דו רה מי פה♯ סול♯ לה♯/סי♭
אקורד Caug7 עם חמישית מוגבהת (Aug7): דו מי סול♯ סי♭
סולם ג'אז הוא כל סולם מוזיקלי שנעשה בו שימוש במוזיקת ג'אז. הרבה "סולמות ג'אז" הם סולמות נפוצים שמקורם במוזיקה הקלאסית, כולל הדיאטוני, סולם הטונים השלמים, הסולם האוקטטוני (או הסולם המוקטן) והמינור המלודי. כל הסולמות האלה היו בשימוש נפוץ בסוף המאה ה-19 ובתחילת המאה ה-20 על ידי מלחינים כגון רימסקי-קורסקוב, דביסי, ראוול וסטרווינסקי, לעיתים קרובות באופנים דומים מאוד לאלה ששימשו מאוחר יותר במוזיקת הג'אז. סולמות ג'אז מסוימים, כגון סולם הביבופ, נוצרים על ידי הוספת צלילים עוברים כרומטיים לצלילי סולם דיאטוני מוכר.
אחת התכונות החשובות של הג'אז היא מה שתאורטיקנים מכנים "תאימות אקורד-סולם": הרעיון כי רצף אקורדים יוצר רצף תואם של סולמות. במוזיקה הקלאסית, האקורדים בדרך כלל שייכים לסולם בו כתובה היצירה (לדוגמה, במהלך ההרמוני ii-V-I בדו מז'ור ייעשה שימוש בדרך כלל רק בתווי הסולם דו מז'ור). בג'אז, לעומת זאת, מהלך הרמוני המורכב מארבעה אקורדים עשוי לעשות שימוש בארבעה סולמות שונים, לעיתים קרובות כתוצאה של אלטרציות שונות. לדוגמה, בסולם דו מז'ור, מלחין ג'אז עשוי לשנות את האקורד V (סול-סי-רה-פה) באמצעות הנמכת הדרגה החמישית (סול-סי-רה♭-פה)♭. המאלתר יכול לבחור סולם המכיל את ארבעת התווים הללו, כגון סולם הטונים השלמים (סול-לה-סי-דו♯-רה♯-פה), סולם אוקטטוני (סול-לה♭-סי♭-סי-דו♯-רה-מי-פה), רה מינור מלודי (סול-לה-סי-דו♯-רה-מי-פה) או לה♭ מינור מלודי (סול-לה♭-סי♭-דו♭-רה♭-מי♭-פה). בכל אחד מהמקרים הללו, הסולם מכיל את צלילי האקורד סול-סי-רה♭-פה, ולכן הוא "מתאים" לאקורד. רעיון זה של "תאימות אקורד-סולם" מהווה הבדל מהותי בין ההרמוניה של הג'אז להרמוניה המסורתית הקלאסית.
צליל מנע הוא צליל בסולם ג'אז הנחשב, מבחינה תאורטית ומעשית, דיסוננטי מכדי להיות מנוגן כנגד אקורד הבסיס, ולכן נמנעים מלנגן אותו באופן בולט מדי או שמבצעים עליו אלטרציה. לדוגמה, בסולם המז'ור, הדרגה הרביעית (וכן הדרגה ה-11) היא צליל מנע ולכן משמשת רק כצליל עובר או לחלופין היא מוגדלת (מוגבהת בחצי טון). צלילי המנע הם לעיתים קרובות צלילים הגבוהים בחצי טון מצלילי האקורד או צלילים הגבוהים בקוורטה משורש האקורד.
ניתן לחוש את ההבדל בין ההרמוניה הקלאסית וההרמוניה שאינה קלאסית לפי הדרך בה הן מתמודדות עם צלילי מתח (דיסוננטים). ההרמוניה הקלאסית מתייחסת לכל הצלילים שלא שייכים לאקורד כצלילים דיסוננטיים פוטנציאליים, אשר יש "לפתור" אותם... ההרמוניה שאינה קלאסית רק מדריכה מאיזה צליל בסולם יש להימנע (כי הוא באמת דיסוננטי), כלומר, כל שאר הצלילים הם קבילים. [תרגום חופשי]
המודוסים של הסולם המז'ורי

מספר הסולמות הזמינים לנגני הג'אז ממשיך להתרחב. ככל שטכניקות מודרניות ומבנים מוזיקליים חדשים נוצרים, נגני הג'אז מוצאים מתוכם את אלה שהם יכולים להשתמש בהם ביצירות או באלתורים שלהם. דוגמה לשימוש בסולמות שונים במוזיקת הג'אז הם שבעת המודוסים הנוצרים מסולם המז'ור הדיאטוני:
| 0 | 1 | 2 | 3 |
| --- | --- | --- | --- |
| I | יוני | דו רה מי פה סול לה סי | (מתאים לאקורד CMaj7) |
| II | דורי | דו רה מי♭ פה סול לה סי♭ | (מתאים לאקורד Cm6 או לאקורד Cm7 13) |
| III | פריגי | דו רה♭ מי♭ פה סול לה♭ סי♭ | (מתאים לאקורד Csus4 ♭9) |
| IV | לידי | דו רה מי פה♯ סול לה סי | (מתאים לאקורד CMaj7 ♯11) |
| V | מיקסולידי | דו רה מי פה סול לה סי♭ | (מתאים לאקורד C7) |
| VI | אאולי | דו רה מי♭ פה סול לה♭ סי♭ | (מתאים לאקורד Cm7 ♭13) |
| VIIø | לוקרי | דו רה♭ מי♭ פה סול♭ לה♭ סי♭ | (מתאים לאקורד Cm7♭5) |
הטבלה לעיל משווה כל אחד מהמודוסים לסולם דו מז'ור על מנת להבליט את ההבדלים ביניהם. דרך אחרת להציג את המודוסים היא כמתאימים לדרגות השונות של סולם המז'ור. המודוס יוני מבוסס על הדרגה הראשונה של סולם המז'ור, הדורי מבוסס על הדרגה השנייה, הפריגי על השלישית וכן הלאה:
| 0 | 1 | 2 |
| --- | --- | --- |
| דו יוני | דו רה מי פה סול לה סי | (מתאים לאקורד CMajor7) |
| רה דורי | רה מי פה סול לה סי דו | (מתאים לאקורד Dm6 או לאקורד Dm7 13) |
| מי פריגי | מי פה סול לה סי דו רה | (מתאים לאקורד Esus4 ♭9) |
| פה לידי | פה סול לה סי דו רה מי | (מתאים לאקורד FMaj7 ♯11) |
| סול מיקסולידי | סול לה סי דו רה מי פה | (מתאים לאקורד G7) |
| לה אאולי | לה סי דו רה מי פה סול | (מתאים לאקורד Am7 ♭13) |
| סי לוקרי | סי דו רה מי פה סול לה | (מתאים לאקורד Bm7♭5) |
סולמות ביבופ

סולם ביבופ נוצר על ידי הוספת תו עובר כרומטי לסולם רגיל בן 7 צלילים (מודוס יוני או מיקסולידי). יחד עם התו שנוסף, נוצר סולם בן 8 צלילים אשר מאפשר תנועה ריתמית רציפה של תווים באורך שמיניות על פני תיבות באורך 4/4 - תכונה שימושית לצורך תרגול סולמות. כאשר מתחילים לנגן סולם ביבופ בשמיניות כך שתו השייך לאקורד (שורש, 3, 5 או 7♭) נופל על הפעמה, שאר תווי האקורד ייפלו על הפעמה גם הם. כתוצאה מכך, כל התווים בסולם שאינם שייכים לאקורד נופלים בין הפעמות ("off-beat"), ומנוגנים כתווים עוברים.
ישנם שתי צורות נפוצות של סולמות ביבופ:
סולם ביבופ על הדומיננטה, בו נוסף צליל למודוס המיקסולידי:
בעליה: 1 2 3 4 5 6 ♭♭7 7 (8)
בירידה: 8 ♭♭7 6 ♭♭6 5 4 3 2 (1)
סולם ביבופ מז'ורי, בו נוסף הצליל ♯♯5 למודוס היוני: 1 2 3 4 5 ♯♯5 6 7 (8)
הערה: סולם ביבופ על הדומיננטה יכול להתאים היטב למהלך ii-V כולו.
מודוסים של סולם המינור המלודי

לסולם המינור המלודי חשיבות רבה בהתפתחות ההרמוניה של הג'אז. סולם זה הוא למעשה סולם מז'ור דיאטוני עם דרגה שלישית מונמכת, לדוגמה: דו רה מי♭ פה סול לה סי. כמו בכל סולם אחר, יצירת מודוסים על ידי שינוי השורש של הסולם מגלה סדרה חדשה של סולמות ג'אז.
מודוסים הנובעים מסולם דו מינור מלודי בעליה:
| 0 | 1 | 2 | 3 |
| --- | --- | --- | --- |
| I | מינור מלודי בעליה | דו, רה, מי♭, פה, סול, לה, סי | (מתאים לאקורד CmMaj7 או לאקורד Cm6 המתפקד כטוניקה) |
| II | פריגי ♮6 (או דורי ♭2) | דו, רה♭, מי♭, פה, סול, לה, סי♭ | (מתאים לאקורד C7sus♭9 המתפקד כדומיננט) |
| III | לידי מוגדל (לידי ♯5) | דו, רה, מי, פה♯, סול♯, לה, סי | (מתאים לאקורד Cmaj7+5 המתפקד כראשונה מוגדלת) |
| IV | לידי מיקסולידי (או "לידי ♭7", "הסולם האקוסטי", או מיקסולידי ♯4) | דו, רה, מי, פה♯, סול, לה, סי♭ | (מתאים לאקורד C7♯11 המתפקד כדומיננטה שלא מובילה לראשונה) |
| V | מיקסולידי ♭6 (או מז'ור מלודי, או פשוט "המודוס החמישי") | דו, רה, מי, פה, סול, לה♭, סי♭  | (מתאים לאקורד C7♭13 המתפקד כדומיננטה) |
| VI | לוקרי ♮2 (ידוע גם כ"סולם חצי מוקטן") | דו, רה, מי♭, פה, סול♭, לה♭, סי♭  | (מתאים לאקורד Cm7♭5 המתפקד כדרגה שנייה במינור) |
| VII | סופר לוקרי (או "altered scale") | דו, רה♭, מי♭, פה♭, סול♭, לה♭, סי♭ | (מתאים לאקורד C7♯9♭13 המתפקד כדומיננטה) |
יצוין כי שמות המודוסים הנובעים מסולם המינור המלודי הם וריאציות של חלק משמות המודוסים הנובעים מהסולם המז'ורי. לדוגמה, פריגי ♮6 (המודוס השני של המינור המלודי) נקרא כך כי הוא זהה למודוס הפריגי (המודוס השלישי בסולם המז'ורי) מלבד התו השישי המוגבה (♮♮6).
סולם סימטרי מוקטן/אוקטטוני

ישנם שני סוגים של סולמות סימטריים מוקטנים. סולמות אלה נקראים לפעמים סולמות אוקטטוניים כי הם מכילים שמונה צלילים. הם מבוססים על סדרה של סקונדות גדולות וקטנות לסירוגין. הסוג הראשון מתחיל עם סקונדה קטנה (ק-ג-ק-ג-ק-ג-ק-ג), והשני מתחיל עם סקונדה גדולה (ג-ק-ג-ק-ג-ק-ג-ק). [ק = סקונדה קטנה, ג = סקונדה גדולה]
מכיוון שהתבנית של סדר המרווחים בסולמות אלו חוזרת על עצמה בכל שני תווים, כל תו בסולם יכול להיות השורש של סולם סימטרי מוקטן אחר. לדוגמה, הסולם הסימטרי המוקטן על דו שמתחיל עם סקונדה קטנה, מורכב מאותם צלילים של אותו סוג סולם המתחיל מהתו מי♭♭, ושל הסולם רה♭♭ המתחיל מסקונדה גדולה:
דו סימטרי (ק, ג)מוקטן: דו רה♭♭ מי♭♭ מי פה♯♯ סול לה סי♭♭
מי♭♭ סימטרי (ק, ג) מוקטן: מי♭♭ מי פה♯♯ סול לה סי♭♭ דו רה♭♭♭
רה♭♭ סימטרי (ג, ק) מוקטן: רה♭♭ מי♭♭ מי פה♯♯ סול לה סי♭♭ דו♭
כל השלושה מורכבים מאותה קבוצת תווים:
דו רה♭♭ מי♭♭ מי פה♯♯ סול לה סי♭.♭
למעשה, כל הסולמות הסימטריים המוקטנים מורכבים משלוש קבוצות תווים בלבד:
דו רה♭ מי♭ מי פה♯ סול לה סי♭
דו רה מי♭♭ פה פה♯♯ סול♯♯ לה סי
רה♭♭ רה מי פה סול לה♭♭ סי♭♭ סי
סולם הטונים השלמים

סולם הטונים השלמים, המורכב אך ורק מסקונדות גדולות, משמש לעיתים קרובות על אקורד V7+5 (לדוגמה, +G7).
סולמות פנטטוניים

שני סולמות פנטטוניים נפוצים בג'אז הם הסולם הפנטטוני המז'ורי והסולם הפנטטוני המינורי. כל אחד מהם הוא מודוס של השני.
הסולם הפנטטוני המז'ורי בנוי מהסולם המז'ורי ללא הדרגות הרביעית והשביעית. סולם דו מז'ור הוא (דו, רה, מי, פה, סול, לה, סי), ולכן הסולם דו פנטטוני מז'ורי הוא (דו, רה, מי, סול, לה) :
הסולם הפנטטוני המינורי משתמש באותם תווים כמו הסולם הפנטטוני המז'ורי, אך מתחיל מהדרגה השישית של הסולם המז'ורי. בהמשך לדוגמה לעיל, התו לה הוא הדרגה השישית בסולם דו מז'ור, ולכן סולם לה פנטטוני מינורי יהיה (לה, דו, רה, מי, סול):
נגני ג'אז, בפרט בסיסטים וגיטריסטים, משתמשים בסולמות אלה במספר דרכים מעניינות. לדוגמה, על האקורד B♭♭Maj7#11, ניתן להשתמש בפנטטוני מז'ורי המבוסס על הדרגה השנייה של B♭♭b (דו, רה, מי, סול, לה) התואם לדרגות 9, 3, ♯♯11, 13, ו-7. באופן דומה, עבור אקורד F♯♯7 (בהקשר המתאים לסולם altered) ניתן להשתמש באותו סולם פנטטוני, הפעם מבוסס על דרגת הטריטון (דו, רה, מי, סול, לה), התואם לדרגות ♭♭5, ♭♭13, ♭♭7, ♭♭9, ♯♯9.
סולם בלוז

סולמות הבלוז גם הם מתחלקים למז'ור ומינור.
סולם לה בלוז מינורי הוא (לה דו רה רה♯♯ מי סול) בעליה או (לה סול מי מי♭♭ רה דו) בירידה. ההבדל בין ירידה לעליה מתבטא רק באנהרמוניה, כלומר בשמו של התו מי♭♭/רה♯♯.
סולם דו בלוז מז'ורי הוא (דו רה רה♯♯ מי סול) בעליה או (דו לה סול מי מי♭♭ רה) בירידה.
יצוין כי בדומה לסולמות הפנטטוניים, הסולם דו בלוז מז'ורי והסולם המינורי היחסי שלו, לה בלוז מינורי, מכילים אותם תווים. הם נבדלים רק בבחירת התו המהווה את שורש הסולם.
גיטריסטים משלבים לעיתים קרובות את הסולמות הפנטטוניים המז'ורי והמינורי באותו רגע מוזיקלי, וכן את סולמות הבלוז או את המודוסים הדורי והמיקסולידי.
סולם מינור הרמוני

סולם המינור ההרמוני גם הוא מהווה חומר רב ערך עבור מאלתרים רבים, מכיוון שהוא מציע גוון שונה עבור מהלכים הרמוניים נפוצים. לדוגמה, סולם דו מינור הרמוני (דו-רה-מי♭♭-פה-סול-לה♭♭-סי) יכול לשמש על אקורדים ביצירה הכתובה בסולם דו מינור, בפרט על המהלך ההרמוני ii-V7-i.
סולם Altered

סולם altered, או בשמו המלא סולם altered dominant, נקרא כך מכיוון שמתבצעת בו אליטרציה על כל צליל אפשרי ביחס לסולם הדומיננטה (מיקסולידי) כל עוד נשמרת הפונקציה הדומיננטית של הסולם. הסולם כולל את שתי האלטרציות על ה-9 (מוגבה ומונמך) ואת שתי האלטרציות על ה-5 (13 מונמך ו-5 מונמך).
הסולם altered מתאים לאקורדים דומיננטיים המכילים ♯11 ו-♭13. הדרגה הראשונה, הדרגה שלישית המז'ורית (כרביעית מוקטנת) והדרגה השביעית הדומיננטית שומרות על הצבע הדומיננטי של הסולם.
הסולם יכול להיות מובן גם כמודוס על הדרגה השביעית של סולם מינור מלודי עולה, כפי שהודגם לעיל.
סולם זה נקרא גם "סופר לוקרי", מכיוון שהוא זהה למודוס הלוקרי מלבד הדרגה הרביעית המונמכת, אם כי הוא נחשב בדרך כלל כבעל צבע מז'ורי.
שם נוסף לסולם הוא "מוקטן - טונים שלמים" מכיוון שהטטרקורד הראשון שלו דומה לסולם המוקטן (ק, ג) בעוד הטטרקורד השני שלו שייך לסולם הטונים השלמים.
הערות שוליים

↑  Hatfield, Ken (2005).
↑  Tymoczko, Dmitri (1997).
↑  Humphries, Carl (2002).
↑  Humphries (2002), p.128.
↑  Nettles, Barrie (1987). Harmony 1. Berklee College of Music. p. 34.
1 2  Humphries (2002), p.126.
תבנית של צעדי טון וחצי טון בסולם המז'ורי
סולם מינור מלודי בעליה
סולמות מוקטנים מי♭, רה ורה♭
סולם הטונים השלמים על סי: סי, רה♭, מי♭, פה, סול, לה
סולם דו פנטטוני מז'ורי
סולם לה פנטטוני מינורי
סולם בלוז כסולם פנטטוני מינורי בתוספת דרגה חמישית מונמכת/רביעית מוגבהת
סולם בלוז כוריאנט כרומטי של הסולם המז'ורי
לה מינור הרמוני
סולם דו Altered
מגנט למקרר

אוסף של מגנטים למקרר
מגנטים למקרר בצורות של האלפבית הלטיני אשר לעיתים רבות משמשים ילדים צעירים ללימוד קריאה
מגנט למקרר, או מגנט מודפס, הוא חפץ מגנטי קטן המשמש בדרך כלל לחיבור פתקים, תמונות או אלמנטים דקורטיביים שונים לדלת המקרר או למשטחי מתכת אחרים. מגנטים למקרר מיוצרים במגוון צורות, גדלים ועיצובים. מגנטים למקרר רבים משמשים לקידום מכירות בעוד שרבים מהם מהווים גם פרטי מזכרת פופולריים או פרטי אספנות.
מגנטים למקרר הפכו פופולריים לקראת אמצע המאה ה-20 כאשר מכשירי חשמל ביתיים עם משטחי מתכת הפכו נפוצים במיוחד.
סוגים

מגנטים לקידום מכירות - בתי עסק רבים בוחרים לייצר ולתת ללקוחותיהם מגנטים למקרר כחלק מקמפיין הפרסום של בית העסק. לרוב הפריטים הללו יכילו את שם העסק, הלוגו, פרטי קשר ו/או הסלוגן של החברה. הנוהג נפוץ במיוחד במסעדות ובקרב נותני שירות מקומיים שונים.
מזכרות - מגנטים למקרר מהווים גם מזכרות פופולריות עבור תיירים. לעיתים רבות מגנטים למקרר מהסוג הזה מכילים תמונות של אטרקציות תיירותיות בולטות באותם היעדים, קווי הרקיע באותם היעדים, דגלים לאומיים או סמלים תרבותיים המזוהים במיוחד עם אותו היעד. אנשים רבים נוהגים לאסוף מגנטים מהסוג הזה כמזכרות ממסעותיהם בעולם. בישראל נהוג לשמור גם מגנטים כמזכרות ממסיבות ואירועי שמחה כמו חתונות, ומארגני האירוע מזמינים לשם כך "צלם מגנטים" ייעודי.
מגנטים פונקציונליים - סוג זה משמש לפונקציות אחרות, כגון פותחני בקבוקים, מדי חום, לוחות ציור או אטבים להחזקת ניירות מרובים.
מגנטים דקורטיביים - חלק גדול מהמגנטים למקררים נועדו אך ורק לקישוט, וכוללים עיצובים אמנותיים, משפטים מצחיקים או מכילים אזכורים לתרבות הפופ.
איסוף מגנטים למקרר

ישנם אנשים רבים שאוספים מגנטים למקרר מסוג מסוים, כגון מזכרות מטיולים בעולם, או מגנטים למקרר בנושא המשמש להם כתחביב.
בשנת 2010 לואיז ג'יי גרינפרב מהעיר הנדרסון שבנבדה הוכרה על ידי ספר השיאים של גינס כבעלת אוסף המגנטים למקרר הגדול בעולם אשר כלל באותה העת מעל ל-30,000 פריטים.
הערות שוליים

↑  Whitehorn, Katharine (15 בינואר 2012). "Cold comfort: in case of emergencies, please contact my fridge". The Guardian. London. {{cite news}}:  (עזרה)
↑  Van Buren, Abby (11 באוקטובר 2000). "Dear Abby". Spartanburg Herald-Journal. {{cite news}}:  (עזרה)
↑  McLaughlin, Patricia. "Households getting stuck on refrigerator magnets". Pennsylvania Observer Reporter. נבדק ב-31 באוקטובר 2009. {{cite news}}:  (עזרה)
↑  "Fatal attraction: Refrigerator magnets". The Tuscaloosa News. AP. 1 בדצמבר 1991. {{cite news}}:  (עזרה)
↑  The book of alternative records | Refridgerator magnets, www.alternativerecords.co.uk
סגן מושל מיזורי

| --- | --- |

 איוש נוכחי:  דייוויד ואסינגר
 תאריך כניסה לתפקיד:  13 בינואר 2025
 דרכי מינוי:  בחירות ישירות
 תחום שיפוט:  מיזורי מיזורי
 כפוף:  מושל מיזורי
 מעון:  קפיטול מדינת מיזורי
 מושב המשרה:  ג'פרסון סיטי
 משך כהונה קצוב:  4 שנים, ללא הגבלת כהונה
 ייסוד המשרה:  18 בספטמבר 1820
 איוש ראשון:  ויליאם הנרי אשלי
 https://ltgov.mo.gov
 
סגן מושל מיזורי (באנגלית: Lieutenant Governor of Missouri) הוא הבכיר השני במעלתו ברשות המבצעת במדינת מיזורי, אחרי מושל מיזורי. על פי חוקת מיזורי, סגן המושל יתמנה למושל במקרה של מוות, נבצרות קבועה, התפטרות או הדחה של המושל. כמו כן, סגן המושל משמש דה יורה כנשיא הסנאט של מיזורי.
סמכות ודרישות

חוקת מיזורי מגדירה את תפקידו של סגן מושל מיזורי בפרק ארבע, סעיף 10, כדלקמן: ”יהא סגן מושל אשר לו אותם כישורים הנדרשים מהמושל, והוא ישמש כנשיא הסנאט מתוקף תפקידו. בעת התכנסות המליאה, רשאי הוא להשתתף בדיונים בכל הנושאים, ויהיה לו קול מכריע במקרה של שוויון בהצבעות בסנאט ובקולות משותפים של שני הבתים.”
על מנת לכהן כסגן מושל מיזורי, על פלוני לעמוד בדרישות הבאות:
להיות לפחות בן 30 שנה;
להיות אזרח ארצות הברית לפחות ב-15 השנים האחרונות;
להיות תושב מיזורי לפחות בעשר השנים האחרונות.
בחירות

מיזורי בוחרת את סגן המושל במקביל אל הבחירות לנשיאות ארצות הברית (למשל בשנים 2024, 2028, 2032 וכן הלאה). על פי החוק, טקס ההשבעה לתפקיד של סגן המושל מתקיים תמיד ביום שני השני בחודש ינואר שלאחר הבחירות. סגן המושל עומד לבחירות בנפרד מהמושל, לכן ייתכן שישתייך למפלגה שונה מזו של המושל.
התפנות המשרה

אין הליך קבוע למילוי משרתו של סגן המושל במידה והיא מתפנה. על פי סעיף 4 בפרק הרביעי לחוקת מיזורי, למושל הסמכות למנות ממלאי מקום למשרות ציבוריות שהתפנו "אלא אם נקבע אחרת בחוק". סעיף 105.030 של חוקי מיזורי מגדיר את סמכות המושל למנות ממלאי מקום, אך מחריג במפורש את משרת סגן המושל מסמכות זו.
הצעה שנועדה להעניק למושל את הסמכות למנות סגן מושל במקרה של התפנות המשרה נדחתה על ידי בית הנבחרים של מיזורי ב-17 במאי 2018.
בהיסטוריה של מיזורי, שלושה סגני מושל מונו לתפקיד לאחר שהתפנתה המשרה: מייק קיהו ב-2018, ג'ו מקסוול ב-2000, וויליאם מוריס ב-1969. קיהו מונה לאחר שסגן המושל מייק פרסון התמנה למושל בעקבות התפטרותו של אריק גרייטנס. מקסוול ומוריס נבחרו מראש לתפקיד לתקופת כהונה עתידית ומונו למלא את המשרה שהתפנתה לפני השבעתם הרשמית. עם זאת, מוריס לא הוכר על ידי נשיא הסנאט המדינתי באותה תקופה, ולכן לא מילא את חובות התפקיד עד לתחילת כהונתו הרגילה.
הערות שוליים

↑  חוקת מיזורי, פרק רביעי, סעיף 10 (באנגלית)
↑  Lieutenant Governor of Missouri, באתר Ballotpedia (באנגלית)
↑  MO Rev Stat § 105.030, באתר law.justia.com (באנגלית)
↑  אשלי בירד, Missouri House looking over Senate plan calling for governor to appoint lieutenant governor if seat is vacant, באתר Missouri Net‏, 15 במאי 2018 (באנגלית)
תומר קשטן

תומר קשטן (נולד ב-25 בדצמבר 1971) הוא מאמן כדורגל ישראלי.
ביוגרפיה

קשטן נולד בכפר סבא והוא בנו של מאמן הכדורגל דרור קשטן. שיחק במחלקת הנוער של הפועל כפר סבא, אך במדי קבוצת הנוער שבר את רגלו וחזר לשחק בצורה חובבנית רק לאחר שירותו הצבאי, בקבוצת הפועל עלייה כפר סבא, ובגיל 22 כבר החל לאמן קבוצות ילדים בהפועל כפר סבא. בשנת 2006 מונה למאמן קבוצת הנוער של המועדון, ולאחר מכן אימן גם את קבוצת הנוער של הפועל תל אביב, עמה זכה בגביע המדינה בשנת 2009.
בתחילת עונת 2009/2010 מונה קשטן למאמן הקבוצה הבוגרת של הפועל כפר סבא, והוביל את הקבוצה להשתתפות בפלייאוף העליון של הליגה הלאומית. את העונה סיימה הקבוצה במקום השלישי, ובמשחקי המבחן על העלייה לליגת העל הפסידה להפועל רמת גן. בעונה שלאחר מכן סיימה הקבוצה את העונה הסדירה במקום הראשון, אך לאחר הפלייאוף דורגה במקום השלישי וקשטן פוטר מתפקידו.
בהמשך דרכו אימן קשטן את הפועל הרצליה, הפועל רעננה ומכבי הרצליה, ובשנת 2014 מונה למאמן קבוצת הנוער של מכבי נתניה. בתחילת עונת 2015/2016 שימש כעוזר המאמן מוטי איוניר בעירוני קריית שמונה, ולאחר שאיוניר פוטר היה עוזרו של המאמן בני בן זקן. בנובמבר 2016 מונה קשטן למאמן הראשי של הקבוצה. במשחק הבכורה שלו ניצחה קבוצתו את מכבי תל אביב 1–0 ברבע גמר גביע הטוטו, ובתום העונה סיים את תפקידו. ב-26 בפברואר 2018 מונה למאמן הפועל פתח תקווה מהליגה הלאומית עד תום העונה.
ב-30 בדצמבר 2018 מונה קשטן בשנית למאמן עירוני קריית שמונה, לאחר פיטוריו של חיים סילבס. מחזור אחד לפני תום העונה פוטר קשטן מתפקידו, לאחר שבראיון שהעניק ל"ידיעות אחרונות" מתח ביקורת על בעלי הקבוצה איזי שרצקי.
ב-13 באוקטובר 2019 מונה קשטן למאמן מועדון ספורט כפר קאסם מהליגה הלאומית. ב-14 בנובמבר 2020 פוטר מתפקידו לאחר רצף משחקים שלילי.
ב-30 בדצמבר 2020 מונה קשטן למאמן מכבי אחי נצרת ב-25 בפברואר 2022 פוטר מתפקידו לאחר רצף משחקים שלילי. ב-13 במרץ מונה למאמנה של הפועל עכו. ב-23 במאי סיים את תפקידו.
ב-2 באוקטובר 2022 מונה בפעם השנייה למאמנה של מ.ס. כפר קאסם.ב-28 באפריל 2023 פוטר מתפקידו.
ב-9 בדצמבר 2023 מונה למאמנה של הפועל אום אל פאחם.
בקיץ 2024 מונה למאמנה של מכבי הרצליה. ב-28 באוקטובר התפטר מתפקידו.
ב-30 באוקטובר 2024 מונה למאמן הפועל עירוני עפולה.ב-15 במרץ 2025 פוטר מתפקידו.
הערות שוליים

↑  אייל לוי ואליענה שפר, תומר קשטן: עד היום אמא שואלת אם זה מה שאני רוצה, באתר nrg‏, 20 במאי 2010
↑  שמעון אלבז, ק"ש הדיחה את מכבי ת"א ועלתה לחצי הגמר, באתר ynet, 30 בנובמבר 2016
↑  שלמה וייס‏, עירוני קריית שמונה הודיעה: חיים סילבס סיים את תפקידו, תומר קשטן יחליפו, באתר וואלה, 30 בדצמבר 2018
↑  שלמה וייס‏, עירוני קריית שמונה: תומר קשטן פוטר, באתר וואלה, 6 במאי 2019
↑  חיים הנרי אוחיון, ‏תומר קשטן מונה למאמנה של מ.ס כפר קאסם, באתר ONE‏, 13 באוקטובר 2019
↑  יגאל גולדשטיין, ‏תומר קשטן מונה למאמן אחי נצרת, באתר ערוץ הספורט, 30 בדצמבר 2020
↑  תומר חבז, ‏עוד מאמן בחוץ: תומר קשטן פוטר מאחי נצרת, באתר ONE‏, 25 בפברואר 2022
↑  תומר חבז, ‏אחרי פיטורי דגו: תומר קשטן חתם בהפועל עכו, באתר ONE‏, 13 במרץ 2022
↑  יגאל גולדשטיין, ‏אחרי חודשיים: תומר קשטן סיים דרכו בעכו, באתר ערוץ הספורט, 23 במאי 2022
↑  קשטן מונה למאמן מ.ס. כפר קאסם, שביט ידריך את אחי נצרת, באתר וואלה, 2 באוקטובר 2022
↑  תומר חבז, ‏תומר קשטן מונה למאמנה של מכבי הרצליה, באתר ONE‏, 18 ביוני 2024
↑  יממה לפני הפועל תל אביב: קשטן התפטר מהרצליה, באתר ‏מאקו‏, 28 באוקטובר 2024